কলকাতায় ঘটে যাওয়া একটি ঘটনার অভিঘাত সমাজের বহু মানুষকে ভাবিয়ে তুলেছে। বহু অভিভাবক ছেলেমেয়েদের নিয়ে উদ্বিগ্ন হয়ে পড়েছেন। শিক্ষক-শিক্ষিকারা পড়ুয়াদের নিয়ে চিন্তিত। হয়তো এতটা প্রভাব পড়ত না, যদি ঘটনাটি ঘটত মফস্‌সল কিংবা গ্রামাঞ্চলের কোথাও। প্রভাব পড়ত না এত, যদি অসচ্ছলতা-অশিক্ষার বাতাবরণে এই ঘটনা ঘটত। তখন ধরেই নেওয়া হতো, ওই পরিবেশে এ আর এমন কী অস্বাভাবিক ! কিন্তু ঘটনায় ‘হাই-সোসাইটি’র কিছু কিশোর-কিশোরী, নামীদামি স্কুলের কিছু পড়ুয়ার নাম এখনও অবধি জড়িয়ে রয়েছে। তার অভিঘাতই ভাবিয়ে তুলেছে সমাজের সচ্ছল অংশের মানুষকে।
প্রাণ গেল এক কিশোরের। জড়িয়ে গেল আরও কয়েকজন কিশোর-কিশোরীর নাম। এরা সকলেই কোনও না কোনওভাবে ওই মর্মান্তিক ঘটনার ‘ভিক্টিম’ বা শিকার। এদের মানসিক পরিস্থিতি অনুমানে অসুবিধা হওয়ার কথা নয়। বুঝতে অসুবিধা হয় না যে, ওরা কেউই এখন ভাল নেই।
কয়েকটি প্রশ্ন উঠে আসছে এই ঘটনায়। অপ্রাপ্তবয়স্কের নেশার বিষয়টিকে আমরা কীভাবে দেখব? কোনও বিশেষ উপলক্ষে হলেও কীভাবে দেখা উচিত?
‘সেলিব্রেশনে’ মদ্যপান এখন প্রায় অপরিহার্য  হয়ে উঠছে সমাজের একটা বড় অংশে। এমনকী, কমবয়সিদের মধ্যেও তা সঞ্চারিত। কিন্তু এই পরিস্থিতি কীভাবে তৈরি হল? 
কমবয়সিদের মধ্যে স্বেচ্ছাচারী, বেহিসেবি জীবনযাপনের মূলে বড়দের ভূমিকা কতখানি? বড়দের কি কিছুই করার নেই? স্কুলের ভূমিকাই-বা কী? 
এইসব প্রশ্ন ভাবাচ্ছে। ভাবাচ্ছে বহু মানুষকেই। দেশের আইন অনুযায়ী, ২১ বছরের কম বয়সের কেউ মদ কিনতে পারে না। অর্থাৎ, তাকে মদ বিক্রি করা অপরাধ। দেশের আইন ওই বয়সের নীচে কাউকে মদ্যপানে উৎসাহ দেয় না। এর মূলে যে কারণ, তার একটি স্বাস্থ্যগত, অন্যটি আইনশৃঙ্খলাজনিত। মনে করা হয়, কমবয়সিদের অপরিণত বোধবুদ্ধি তাদের মাদকাসক্তির দিকে ঠেলে দিতে পারে। মাদকের প্রভাবে আচ্ছন্ন অবস্থায় নিজের উপর নিয়ন্ত্রণ হারানো শিশু-কিশোর ঘটিয়ে ফেলতে পারে বিপজ্জনক ঘটনাও। অন্যের ক্ষতির কারণ হয়ে উঠতে পারে। এইসব কারণেই এই আইনগত বিধিনিষেধ। 
এইসব আইনি বিধিনিষেধ সত্ত্বেও কমবয়সিদের মধ্যে বাড়ছে মদ্যপানের প্রবণতা। কোন সামাজিক প্রেক্ষাপটে বাড়ছে, তা খতিয়ে দেখা দরকার। 
একসময় সমাজের উপরতলার মানুষজনের মধ্যে কিংবা কায়িক শ্রমে অভ্যস্ত, আর্থসামাজিকভাবে পিছিয়ে পড়া অংশের মধ্যে সীমাবদ্ধ ছিল মদ্যপানের অভ্যাস। রক্ষণশীল-মধ্যবিত্ত পরিবার সচরাচর মদ্যপান থেকে দূরেই থাকত। কিন্তু বর্তমানে মধ্যবিত্ত পরিবারের ঘরেও বিদেশি মদের বোতল শোভা পায়। যে কোনও উৎসব-অনুষ্ঠান, জন্মদিন, পূজাপার্বণ— সব কিছুতেই অ্যালকোহলের অবাধ ছাড়পত্র। সম্ভবত, বড়দের ছাড়পত্রই এই প্রজন্মকে মদ্যপানে উৎসাহিত করছে। জন্মদিনের উৎসবেও তাই তাদের হাতে উঠে আসে মদের বোতল।
শৈশব থেকেই এখন ছেলেমেয়েরা যা চায়, অনায়াসে তা-ই পেয়ে যায়। এটাতেই অভ্যস্ত হয়ে পড়ছে এই সমাজ। অনেক সময় অন্যায় বা ক্ষতিকর দাবি প্রথমে মেনে না-নিলেও পরে সন্তানের জেদের কারণে তা মেনে নিতে বাধ্য হন বড়রা। এভাবে পেতে পেতেই এই প্রজন্ম বুঝে নেয়, জেদের পারদ ঠিক কতটা চড়ালে প্রত্যাশা-মতো জিনিসটি আদায় করে নেওয়া যাবে। কোনও কিছু না-পাওয়াকে সে তখন আর মেনে নিতে পারে না। সে তার মতো করে স্বাধীনভাবে বাঁচতে চায়। যদিও সেই স্বাধীনতায় দায়িত্বের বোধ কমই থাকে। চাহিদার বস্তু না-পেলেই অসহিষ্ণু হয়ে ওঠে ওইভাবে স্বাধীন শৈশব-কৈশোর। উগ্রতার সীমা ছাড়ায়। সেই উগ্রতা কখনও প্রকাশ পায় অভিভাবকের সামনে, কখনও বন্ধুদের সঙ্গে তর্ক-হাতাহাতিতে। 
এসব ক্ষেত্রে মা-বাবার ভূমিকা ঠিক কী হবে? অভিভাবকেরা সন্তানদের ভালবাসবেন। তাদের জায়গা থেকেই বোঝার চেষ্টা করা উচিত তাদের অনুভূতিকে। তাদের প্রয়োজনের জিনিস নিশ্চয়ই তাদের হাতে তুলে দেওয়া জরুরি। কিন্তু সম্পূর্ণ অপ্রয়োজনীয় চাহিদার ক্ষেত্রে ভূমিকা বদলাতে হবে। অকারণ জেদের কাছে মাথা নোয়ানো উচিত নয়। কোনটা প্রয়োজনীয় আর কোনটা নয়, তা গুরুত্ব-সহকারে বিবেচনা করতে হবে। কোথাও আমাদের থামতে জানতে হবে। সন্তানকেও থামা শেখাতে হবে। বোঝাতে হবে, সব চাহিদা মেটানো সম্ভব নয়, উচিতও নয়। তাদের ভালর জন্যই দৃঢ়তার সঙ্গে ‘না’ বলতে হবে। এবং সেই ‘না’তেই স্থির থাকতে হবে। এবং এই শিক্ষার রেওয়াজ একেবারে শৈশব থেকেই করা দরকার।
শিশু-কিশোরদের ঝুঁকিপ্রবণ আচরণ নিয়ে তাদের সঙ্গে খোলামেলা আলোচনা জরুরি। অসহিষ্ণুতা বা উগ্রতা সামাল দেওয়ার কৌশল শেখাতে হবে তাদের। খেলাধূলা ও সৃজনশীলতার চর্চার মধ্যে বাঁচতে শেখানো জরুরি।
বেহিসেবি যাপনের বিপদ থেকে শৈশব-কৈশোরকে রক্ষা করতে স্কুল বড় ভূমিকা নিতে পারে। আমাদের দেশের স্কুলে পড়ুয়ারা ইতিহাস, ভূগোল, বিজ্ঞান, সাহিত্য অনেক কিছুই শেখে। কিন্তু চিনতে শেখে না নিজেকে। ঝুঁকিপ্রবণ আচরণ সম্পর্কে কীভাবে ‘ইনসাইট’ গড়ে তোলা যায়, কেমন করে সম্পর্কের যত্ন নেওয়া যায়, কেমন করে উগ্র আবেগ-অনুভূতি সামাল দেওয়া যায়— সেসব নিয়েই জীবনকুশলতার পাঠ। ১৯৯৭ সালে বিশ্ব স্বাস্থ্য সংস্থা জীবনকুশলতা চর্চার প্রস্তাব দিয়েছিল। প্রস্তাবটি খুবই গুরুত্বপূর্ণ।  
■ আমাদের রাজ্যে, আমাদের দেশে জীবনকুশলতার চর্চা নিয়ে চিন্তাভাবনা করা একান্তভাবেই দরকার।
(লেখক বিশিষ্ট মন-সমাজবিদ। মতামত নিজস্ব)